

***Број: 02 - \_\_\_\_\_\_\_\_\_\_***

***\_\_\_\_\_\_\_\_ 2023 година П Р Е Д Л О Г***

***С к о п ј е***

***ЗАПИСНИК***

***од Сто и четириесетата седница на Управниот одбор на***

***Фондот за здравствено осигурување на Република Северна Македонија,***

*Одржана на 30 март 2023 година со почеток од 14.30 часот,*

*по пат на конференциска врска,*

*согласно член 20 на Деловникот за работата на Управниот одбор*

*На 30 март 2023 година, преку конференциска врска Управниот одбор ја одржа Сто и четириесетата седница.*

***Во работата на седницата учествуваа следните членови на Управниот одбор:***

* *ас. д-р Хајбер Таравари, претставник од Министерството за здравство - претседател;*
* *Дејан Николовски, претставник од Министерството за финансии - заменик на претседателот;*
* *д-р Љубиша Каранфиловски, претставник од Сојузот на синдикатите на Македонија – член;*
* *д-р Димитар Димитриевски, претставник од здружението на пензионерите – член;*
* *д-р спец. д-р сци. Тања Дејаноска, претставник на стопанствениците – член;*
* *дипл. фарм. спец. Маја Ковачева, претставник од Лекарската, Фармацевтската и Стоматолошката комора на Македонија – член. Маја Ковачева го извести Управниот одбор за своето гласање по предлозите за разгледување на Сто и четириесетата седница**(за што би гласала кога би била присутна) преку е-меил. Согласно член 22 на Деловникот за работата на Управниот одбор, членот на Управниот одбор кој го искажал својот став на тој начин, при утврдување на кворумот за работа и одлучување на седницата се смета за присутен.*

***Во работата на седницата не учествуваа следните членови на Управниот одбор:***

* *проф. д-р Јадранка Дабовиќ Анастасовска, претставник на осигурениците – член.*

***Во работата на седницата учестуваа и следните претставници од ФЗОРСМ:***

* *м-р Магдалена Филиповска Грашкоска, директор на ФЗОРСМ;*
* *Фатиме Идризи, директор на секторот за управување со човечки ресурси;*
* *Христо Трповски, раководител на одделението за регрес и судски постапки, во својство на записничар.*

*Седницата ја отвори и водеше ас. д-р Хајбер Таравари, претставник од Министерството за здравство. Бидејќи со решение на Владата е именуван за член на Управниот одбор на 14 март 2023 година и ова е прва седница на која учестува во работата, на почетокот се претстави на членовите на Управниот одбор а тие му посакаа успешна работа. Со оглед дека во 2023 година, претседател на Управниот одбор е претставникот од Министерството за здравство, се констатира дека Хајбер Таравари е претседател на Управниот одбор. Потоа тој утврди дека условите за полноважно работење и одлучување се исполнети, бидејќи преку конференциска врска во работата на седницата се вклучени пет членови на Управниот одбор, а Маја Ковачева извести за своето гласање по предлозите по пат на е-меил, по што го прочита претходно доставениот*

***П Р Е Д Л О Г - Д Н Е В Е Н Р Е Д***

# Предлог за донесување на Правилник за утврдување на висината на платите на работниците во Фондот за здравствено осигурување на Република Северна Македонија;

# Предлог за донесување на Одлука за изменување на Одлуката за утврдување на вредноста на бодот за платите на вработените на Фондот за здравствено осигурување на Република Северна Македонија.

*Потоа праша дали има и други предлози за дневниот ред.*

*Директорката Филиповска Грашкоска наведе дека се наметна потреба, предложениот дневен ред да се дополни со предлог за донесување на одлука за утврдување на платата на директорот на Фондот. Ова од причина што вредноста на бодот за платите на вработените во Фондот се применува и за пресметување на платата на директорот на Фондот, а со одлуката од точката 2 таа вредност ќе се зголеми. Заради тоа, треба да се утврди нов број на бодови за платата на директорот, како што се прави за вработените со правилникот од точката 1. Поради тоа, се предлага на дневниот ред да се вклучи и Предлог за донесување на Одлука за утврдување на платата на генералниот директор на Фондот.*

*Предлогот беше едногласно прифатен од членовите на Управниот одбор, по што Управниот одбор за Сто и четириесетата седница едногласно го усвои следниот*

***Д Н Е В Е Н Р Е Д***

# Предлог за донесување на Правилник за утврдување на висината на платите на работниците во Фондот за здравствено осигурување на Република Северна Македонија;

# Предлог за донесување на Одлука за изменување на Одлуката за утврдување на вредноста на бодот за платите на вработените на Фондот за здравствено осигурување на Република Северна Македонија;

# Предлог за донесување на Одлука за утврдување на платата на генералниот директор на Фондот за здравствено осигурување на Република Северна Македонија.

*Потоа се пристапи кон разгледување на точките на дневниот ред.*

# **ТОЧКА 1** - Предлог за донесување на Правилник за утврдување на висината на платите на работниците во Фондот за здравствено осигурување на Република Северна Македонија

*Директорката Филиповска Грашкоска објасни дека со предложениот правилник се менува бројот на бодовите за скоро сите работни места во Фондот, а со одлуката предложена за донесување под точката 2 се зголемува вредноста на бодот за пресметување на платите. Со тоа треба да се постигне сите вработени да добијат зголемување од 2.100 денари заради усогласување со порастот на минималната плата во државата.*

*Љубиша Каранфиловски постави прашање зошто во јавното здравство зголемувањето на платите е помало од 2.100 денари и дали само таму не треба да има линеарно зголемување?*

*Директорката Филиповска Грашкоска одговори дека според податоците што биле дадени од јавните здравствени установи, Фондот направи пресметки по неколку варијанти и пресметките ги даде на Министерството за здравство и на Министерството за финансии. Одлуката која од варијантите да се прифати не е на Фондот.*

*Потоа Љубиша Каранфиловски наведе дека би сакал Управниот одбор подетално да се информира и дискутира за платите во јавното здравство, односно зошто само таму зголемувањето е помало. Побара тоа да биде тема на дискусија на следната седница која ќе се одржи во живо, бидејќи на седница преку конференциска врска како денешната нема доволно простор за дискусија.*

*Потоа се пристапи кон гласање, со кое Управниот одбор едногласно донесе*

***Правилник***

***за утврдување на висината на платите на работниците во Фондот за здравствено осигурување на Република Северна Македонија***

*со кој се измени, односно намали бројот на бодовите за скоро сите работни места во Фондот.*

***ТОЧКА 2*** *- Предлог за донесување на Одлука за изменување на Одлуката за утврдување на вредноста на бодот за платите на вработените на Фондот за здравствено осигурување на Република Северна Македонија*

*Во рамките на втората точка од дневниот ред, имајќи го во вид објаснувањето дадено од директорката Филиповска Грашкоска за претходната точка, Управниот одбор едногласно ја донесе предложената*

***Одлука***

***за изменување на Одлуката за утврдување на вредноста на бодот за платите на вработените на Фондот за здравствено осигурување на Република Северна Македонија***

*со која вредноста на бодот се утврди на 59,3 денари.*

***ТОЧКА 3*** *- Предлог за донесување на Одлука за утврдување на платата на генералниот директор на Фондот за здравствено осигурување на Република Северна Македонија*

*Директорката Филиповска Грашкоска објасни дека со одлуката од точката 2, вредноста на бодот за платите на вработените во Фондот се зголеми. Бидејќи оваа вредност се применува и за пресметување на платата на директорот на Фондот, предлагаме да се донесе одлука со која ќе се намали бројот на бодови за директорот на Фондот. Се предлага бројот на бодови да се утврди на начин што со новата вредност на бодот, платата на директорот да остане со иста висина како досега.*

*Тања Дејаноска наведе дека и платата на директорот треба да се зголеми и да го следи растот на платите на вработените. Ова оттаму што, општо земено, платите на раководните лица на институциите треба да бидат соодветни на одговорните функции што ги извршуваат, а ниските плати не делуваат стимулативно и се еден од факторите кои ја зголемуваат можноста за корупција. Поради тоа, предложи и платата на директорот да се зголеми за ист износ како на вработените.*

*И останатите членови на Управниот одбор го поддржаа предлогот, а Димитар Димитриевски укажа притоа да се провери и внимава дали постојат прописи со кои се ограничува висината на платите на раководните лица на институциите, па доколку постојат, да не бидат пробиени со одлуката.*

*Потоа се пристапи кон гласање, со кое Управниот одбор едногласно донесе*

***Одлука***

***за утврдување на платата на генералниот директор на Фондот за здравствено осигурување на Република Северна Македонија***

*Со одлуката се утврдија бодовите за пресметување на платата на директорот на Фондот, во висина со која платата на директорот како и на вработените во Фондот се зголемува за 2.100 денари.*

*Бидејќи предлогот за донесување на оваа одлука беше даден на почетокот на седницата, Маја Ковачева која согласно член 22 на Деловникот за работата на Управниот одбор пред седницата го извести Управниот одбор за своето гласање по предлозите за разгледување на Сто и четириесетата седница**преку е-меил, за овој предлог не се изјасни.*

*Со донесувањето на одлуката од точката 3, дневниот ред беше исцрпен и Управниот одбор во 15.35 часот заврши со работата на Сто и четириесетата седница.*

***Записничар, Управен одбор/Bordi drejtues***

***Христо Трповски Заменик на претседателот/Zvend*ё*skryetar,***

***Дејан Николовски***